SET ปิดเช้าลบ 4 จุด เซ่นน้ำมันร่วงกดดัน “หุ้นพลังงาน”
“ดัชนีตลาดหุ้นไทย” ปิดเช้าวันนี้ ลดลง 3.60 จุด รับแรงกดดันดาวโจนส์ปรับลงเมื่อคืนนี้ และราคาน้ำมันร่วงกดดันหุ้นกลุ่มพลังงาน ช่วงบ่ายคาดดัชนีเคลื่อนไหวในแดนลบ ให้แนวรับ 1,665 จุด และแนวต้าน 1,680 จุด
4 ม.ค. 2566

นายวทัญ จิตต์สมนึก ผู้อำนวยการฝ่ายวิเคราะห์กลยุทธ์ บล.พาย กล่าวว่า ตลาดหุ้นไทยช่วงเช้าที่ผ่านมาย่อตัวลง หลังปรับตัวขึ้นไปพอสมควรแล้ว หากย้อนดู SET ช่วง 10 วันทำการที่ผ่านมาขึ้นมาถึงราว 5% ประกอบกับได้รับแรงกดดันตลาดหุ้นดาวโจนส์ที่ปรับตัวลงไปเมื่อคืนนี้ รวมถึงราคาน้ำมันก็ร่วงลงไปมากกดดันหุ้นกลุ่มพลังงาน โดยเฉพาะ PTTEP ตัวเดียวก็กด SET ลงไปราว 2 จุด และ PTT กดลง 1 จุด
แนวโน้มช่วงบ่ายคาดดัชนีฯน่าจะเคลื่อนไหวอยู่ในแดนลบต่อไป โดยนักลงทุนรอจับตาตัวเลขดัชนีภาคการผลิตของสหรัฐในเดือน ธ.ค.จากสถาบันจัดการด้านอุปทานของสหรัฐ (ISM) คืนนี้ และการรายงานตัวเลขเงินเฟ้อของไทยในวันพรุ่งนี้ อีกทั้งตัวเลขจ้างงานภาคเอกชนของสหรัฐเดือนธ.ค.จาก ADP ในคืนวันศุกร์นี้ ให้แนวรับไว้ที่ 1,665 จุด และแนวต้าน 1,680 จุด
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์
DELTA มูลค่าการซื้อขาย 5,918.53 ล้านบาท ปิดที่ 932.00 บาท เพิ่มขึ้น 2.00 บาท
KBANK มูลค่าการซื้อขาย 2,619.20 ล้านบาท ปิดที่ 151.00 บาท เพิ่มขึ้น 2.00 บาท
BANPU มูลค่าการซื้อขาย 2,600.79 ล้านบาท ปิดที่ 12.90 บาท ลดลง 0.50 บาท
PTTEP มูลค่าการซื้อขาย 1,976.93 ล้านบาท ปิดที่ 168.50 บาท ลดลง 6.50 บาท
BBL มูลค่าการซื้อขาย 1,334.80 ล้านบาท ปิดที่ 153.50 บาท เพิ่มขึ้น 2.50 บาท